ΚΕΙΜΕΝΟ: ΕΛΕΝΑ ΠΡΟΒΑΤΑ

Η έκφραση αισθημάτων, σκέψεων και ψυχικών καταστάσεων, τροφοδοτούν διαστήματα δημιουργίας. Ο άνθρωπος επικοινωνεί με τον ενδότερο κόσμο του και γίνεται παρατηρητής αυτού.

Προσωπικά νιώθω ένας χειρονάκτης. Μ’ ενδιαφέρει να υπάρχει μια διαδραστική σχέση με τα έργα και αυτό γιατί αντανακλούν πάνω στον καθένα διαφορετικά αφού καθώς τα κοιτάει γίνεται μέτοχος αυτών έμμεσα και αν τελικά είναι κάτι πού νιώθει πως τον εκφράζει τότε πια άμεσα εμπεριέχεται στον χώρο τους. Αυτό συμβαίνει γιατί ένα έργο δεν είναι μια εικόνα χωρίς υπόβαθρο, έχει μέσα της ζωτικότητα. Ο καλλιτέχνης δίνει κομμάτια του, ενέργεια, χρόνο και ενδεχομένως να έχει κοιτάξει μέσα του για στιγμές που η σκέψη, το σώμα και το έργο του να έγιναν ένα επειδή τα έργα μπορούν να γίνουν η προέκταση του αν συμπεριφερθεί ειλικρινά.

‘‘Ταυτίζομαι με την στιγμή, με το πώς νιώθω εκείνη την περίοδο και όλα αυτά συνδέονται με το τι έχω ζήσει και κατά πόσο αυτό με επηρεάζει στο τώρα. Θέλω να αφήνω το μυαλό μου ελεύθερο, άλλωστε είναι το μόνο πράγμα που δεν μπορεί κανείς να ελέγξει σε μια κοινωνία που φτιάχνει κανόνες για τα πάντα. Μπορώ να είμαι όλα γύρω μου, να γεμίζω και να ταιριάζω με αυτά. Δεν δέχομαι καθόλου τους καθωσπρεπισμούς και την δηθενική ευγένεια. Τέτοιου είδους καταστάσεις με ενδιαφέρει να τις καταγράφω φτιάχνοντας έργα που μεταφορικά ζώ σ’ αυτά αφού πολύ συχνά ως θεματολογία υπάρχω μέσα τους απλά βρίσκομαι σε εσώψυχα μέρη του εαυτού μου ή αποδίδω κομμάτια μου σε συνδυασμό με την κατάσταση που μ’ απασχολεί ή εμπειρία που φέρνω στο προσκήνιο του μυαλού μου’’.

Είναι εντυπωσιακό ότι στην χαρακτική η αίσθηση της αναγέννησης, της εξέλιξης αλλά και της απελπισίας συνυπάρχουν. Ο χρόνος γίνεται σημαντικός, συνεχώς υπάρχει αναμονή που δυναμώνει την αγωνία για το αποτέλεσμα.

‘‘Η χειρονακτική εργασία στη παραγωγή ενός έργου με φέρνει πιο κοντά στη φύση μου και στην φύση. Βλέπω τι είμαι και τι είναι αυτό που θα μπορούσα να είμαι και ανάμεσα τους υπάρχω τώρα και η αλήθεια για το πώς υπάρχω τελικά. Τα δαιμόνια και οι δοξασίες με τα οποία με μεγάλωσαν, φτιάχνουν ένα μονοπάτι ενέργειας και σκέψεων που οδηγεί τελικά στην δημιουργία πλασμάτων τα οποία είναι αμφίβολο από πού προέρχονται όμως όλα έχουν ένα μύθο που έχω πιστέψει.

Τα ζώα επίσης με γειώνουν, προκαλούν το αίσθημα της ανθρωπιάς. Βρίσκονται στις εμπειρίες και στις μνήμες μου. Δεν τα χρησιμοποιώ επειδή θέλω να δείξω όμως την σχέση αγάπης με αυτά αλλά επειδή συμβολίζουν για μένα το φυσικό το πρωτογενές αυτό που απλά υπάρχει χωρίς να είναι αναιδές και απλά κάνει τον κύκλο του’’.

Γενικότερα πάντως το τι φτιάχνει κανείς και τι δείχνει είναι θεμέλια που εισορροπούν ανάμεσα στην πραγματικότητα και την αίσθηση για το τι υπάρχει γύρω του σαν εντύπωση. Αυτό γιατί τα έργα συχνά δείχνουν κόσμους που δεν πατάς πάνω στην γη τους.